पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली। साउथ एमसीडी में विकलांगों के लिए खरीदी गईं हजारों ट्राइसाइकिलें अधिकारियों की लापरवाही के कारण ट्राइसाइकिलें कबाड़ में तब्दील हो गई हैं। इस बात का खुलासा तब हुआ जब निगम के शिक्षा समिति के प्रमुख सतीश उपाध्याय ने सामुदायिक सेवा विभाग से एक जरूरतमंद के लिए ट्राइसाइकिल मांगी।
कई बार के आग्रह के बाद भी जब विभागीय अधिकारियों ने ठोस जानकारी नहीं दी तो उपाध्याय ग्रीन पार्क जोन के स्टोर कालू सराय पहुंचे। वहां एलआई संपूर्ण सिंह ने उन्हें बताया कि ट्राइसाइकिल की हालत ऐसी नहीं है कि उसे किसी को दिया जा सके।
ज्ञात हो कि एकीकृत निगम के समय कुल 272 पार्षदों की अनुशंसा पर पांच-पांच ट्राइसाइकिलें देने के लिए 1360 ट्राइसाइकिलें खरीदी गई थीं। एक साइकिल की कीमत 2500 रुपए थी।
छानबीन में पता चला कि विभागीय कर्मचारियों की लापरवाही के कारण ट्राइसाइकिलें खुले आसमान के नीचे रखी रहीं और अब कबाड़ में तब्दील हो चुकी हैं। ट्राइसाइकिलों का यह हाल सिर्फ इसी जोन में नहीं बल्कि सभी जोन में है।
उपाध्याय ने बताया कि यह निगम कर्मियों की बड़ी लापरवाही है और इसकी शिकायत वह निगम आयुक्त मनीष गुप्ता से करेंगे। ज्ञात हो कि सदन की बैठकों में पार्षद कई बार विभाग द्वारा बांटी गई सिलाई मशीन में जंग लगे होने का मामला उठाते रहे हैं।
इस बारे में सामुदायिक सेवा विभाग की मुखिया पुष्पा सिंह ने बताया ट्राइसाइकिलों की खरीद निगम बंटवारे के बाद नहीं हुई है। ट्राइसाइकिलों के रखरखाव के लिए जिम्मेदार कर्मचारियों के बारे में पूछा गया तो उन्होंने बात करने से मना कर दिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn